**Πρόταση για φορείς**

Ζούμε εδώ και σχεδόν τρία χρόνια τον εφιάλτη των σκουπιδιών στην πόλη του Πύργου και τα χωριά με τον κίνδυνο για τη δημόσια υγεία να είναι ορατός. Φέτος, μετά τα Χριστούγεννα με τα σκουπίδια να πνίγουν την πόλη, οι μαθητές ξεσηκώθηκαν και με καταλήψεις και πορείες εξέφρασαν την αγανάκτησή τους. Το πρόβλημα όμως παραμένει και δεν μπορούμε να είμαστε απαθείς. Ο δήμαρχος (ο νυν και ο πρώην) μαζεύει τα σκουπίδια για λίγες μέρες και το πρόβλημα πολύ σύντομα επανέρχεται δριμύτερο. Για πολλοστή φορά οι υπεύθυνοι δηλώνουν στα ΜΜΕ ότι το πρόβλημα λύθηκε, ρίχνοντας στάχτη στα μάτια του κόσμου.

Οι πολιτικές της ΕΕ έχουν τεχνηέντως οδηγήσει το πρόβλημα των σκουπιδιών σε αδιέξοδο, αφαιρώντας εκτός των άλλων από το κράτος τη δυνατότητα διαχείρισης και δίνοντας τη στην τοπική αυτοδιοίκηση χωρίς πόρους. Πιστές στην κεφαλαιοκρατική λογική που θέλει τα πάντα να γίνονται εμπόρευμα, οι κυβερνήσεις και οι τοπικές Αυτοδιοικήσεις των τελευταίων 20 ετών διόγκωσαν το πρόβλημα, ώστε ως μόνη «λύση» να εμφανίζεται κάποιος ιδιώτης σωτήρας που με το αζημίωτο πάντα θα δώσει λύση. Η παραίτηση του κράτους από βασικές υποχρεώσεις του απέναντι στους πολίτες είναι η λογική της Τρόικας και της Ε.Ε., που διαλύουν κάθε μορφή κοινωνικού κράτους στη χώρα μας, εδώ και κάποια χρόνια. Είναι μια λογική που έχει ως απώτερο σκοπό να λειτουργήσουν με ιδιωτικά κριτήρια όλες οι κοινωνικές υπηρεσίες, ώστε να είναι εμπορεύσιμες και να αποφέρουν κέρδη. Μόνο η δημόσια διαχείριση των απορριμμάτων με σεβασμό στο περιβάλλον μπορεί να δώσει μακροπρόθεσμη λύση. (μαζί με πρόληψη, ανακύκλωση στην πηγή, κομποστοποίηση, κα).

Αν οι περσινές κινητοποιήσεις αντιμετωπίστηκαν με ειρωνεία από το δήμαρχο, οι φετινές θα τον κάνουν να χάσει το χρώμα του. Δεν θα ζούμε με τους σωρούς των σκουπιδιών στα σπίτια μας. Οι μαθητές έδειξαν το δρόμο. Με την αγωνιστικότητα και το φιλότιμό τους έθεσαν όλους εμάς τους μεγαλύτερους προ των ευθυνών μας.

Καλούμε σε συνεννόηση τους συλλόγους γονέων, τα μαθητικά συμβούλια, τα εκπαιδευτικά σωματεία, τα συνδικάτα, τις επαγγελματικές ενώσεις, κα., ώστε όλοι μαζί να απαιτήσουμε:

* **Να απομακρυνθούν τα σκουπίδια από το δήμο. Να κηρυχθεί ο δήμος σε κατάσταση έκτακτης ανάγκης. Να ζητηθεί άμεσα από την κυβέρνηση για λόγους δημόσιας υγείας να μαζευτούν ΑΜΕΣΑ τα σκουπίδια απ’ όλο το δήμο, με τη βοήθεια μηχανημάτων και φορτηγών από τους γύρω νομούς, την περιφέρεια και τους δήμους.**
* διεξαγωγή δημοτικού συμβουλίου με αποκλειστικό θέμα τα σκουπίδια και τη δυνατότητα άμεσης αποκομιδής.
* Να διερευνηθεί δικαστικά προς τις αρμόδιες αρχές η αδικαιολόγητη καθυστέρηση στην απονομή δικαιοσύνης παρά τις δεκάδες προσφυγές που έχουν κατατεθεί.
* Να αναλάβει επιτέλους η κυβέρνηση τις ευθύνες που της αναλογούν για τη λύση του προβλήματος των σκουπιδιών.

Στα πλαίσια αυτά προτείνουμε και τη διεξαγωγή ενός μεγάλου συλλαλητηρίου στην πόλη του Πύργου και σε μέρα και ώρα που θα συναποφασιστεί.

ΕΛΜΕ Ηλείας